CELEX: 
Language: hr
Date: 2021-06-23 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2019/2144 Europskog parlamenta i Vijeća utvrđivanjem detaljnih pravila o posebnim ispitnim postupcima i tehničkim zahtjevima za homologaciju tipa motornih vozila s obzirom na inteligentne sustave za pomoć pri kontroli brzine i za homologaciju tipa tih sustava kao zasebnih tehničkih jedinica te o izmjeni Priloga II. toj uredbi

OBRAZLOŽENJE
            
            
               1.KONTEKST DELEGIRANOG AKTA
            
            
               U skladu s Uredbom (EU) 2019/2144 Europskog parlamenta i Vijeća
                  1
                novi tipovi motornih vozila kategorija M i N od 6. srpnja 2022. moraju biti opremljeni inteligentnim sustavima za pomoć pri kontroli brzine (ISA), a od 7. srpnja 2024. to vrijedi za sva nova vozila.
            
            
               Na cestama EU-a 2019. u prometnim nesrećama poginulo je približno 23 000 ljudi. Prebrza vožnja i neprilagođena brzina velika su opasnost za sigurnost na cestama. Procjenjuje se da je od 10 do 15 % svih prometnih nesreća i 30 % svih nesreća sa smrtnim ishodom izravna posljedica prekomjerne ili neprilagođene brzine
                  2
               . Tehnička rješenja koja vozačima pomažu smanjiti brzinu vožnje mogu uvelike utjecati na ishode nesreća i smanjenje težine ozljeda.
            
            
               Inteligentni sustav za pomoć pri kontroli brzine (ISA) upozorava i potiče vozače da uspore kad voze brže od ograničenja brzine. Sustav obavlja funkciju pomoći vozaču, putem komande akceleratora ili drugih namjenskih, primjerenih i učinkovitih povratnih informacija, a vozač uvijek potpuno kontrolira brzinu vožnje vozila. Riječ je o učinkovitoj sigurnosnoj mjeri jer čak i malo smanjenje brzine vožnje ima znatan pozitivan učinak na izbjegavanje nesreća ili ublažavanje njihovih ishoda.
            
            
               Komisija je ovlaštena utvrditi detaljna pravila o posebnim ispitnim postupcima i tehničkim zahtjevima za homologaciju tipa motornih vozila s obzirom na inteligentne sustave za pomoć pri kontroli brzine i za homologaciju tipa tih sustava kao zasebnih tehničkih jedinica. Ovom Delegiranom uredbom Komisije dopunjava se Uredba (EU) 2019/2144 tako što se u njoj utvrđuju odgovarajući tehnički zahtjevi i ispitni postupci.
            
            
               2.SAVJETOVANJA PRIJE DONOŠENJA AKTA
            
            
               U pripremi ovog akta Komisija je provela odgovarajuća savjetovanja sa stručnjacima i dionicima iz država članica. Stajališta o predloženom pristupu razmijenjena su na sastancima Radne skupine za motorna vozila koji su održani 8. srpnja, 8. listopada, 9. studenoga (ad hoc), 16. prosinca 2020. i 21. travnja 2021. te na sastancima stručne skupine država članica održanima 18. siječnja 2021. i 20. svibnja 2021. 
            
            
               Pitanja postavljena tijekom postupka savjetovanja odnosila su se na učinkovitost funkcije kaskadnog zvučnog upozorenja ISA-e (jedna od četiriju opcija predloženih u nacrtu) i moguće iritacije koju može izazvati kod vozača u uvjetima stvarne vožnje, razinu zahtjeva za stopu učinka sustavâ ISA, što može biti posebno zahtjevno s obzirom na usklađenost sustavâ ISA sa znakovima za implicitno ograničenje brzine te status vozila opremljenih sustavima ISA koji su uvedeni prije donošenja Uredbe (EU) 2019/2144 i koji nisu potpuno usklađeni s tehničkim zahtjevima iz ove Delegirane uredbe.
            
            
               U Delegiranoj uredbi Komisije nastoje se što je više moguće riješiti problemi izneseni na savjetovanju i države članice EU-a i dionici općenito ga podupiru.
            
            
               3.PRAVNI ELEMENTI DELEGIRANOG AKTA
            
            
               Pravnu osnovu ovog delegiranog akta čine članak 4. stavak 6. i članak 6. stavak 6. Uredbe (EU) 2019/2144 Europskog parlamenta i Vijeća.
            
            
               Sustavi ISA moraju vozaču davati povratne informacije u slučaju prekoračenja brzine i te informacije moraju biti primjerene i učinkovite. Trenutačno stanje tehnološkog razvoja omogućuje nekoliko tehničkih opcija za metodologiju povratnih informacija. Međutim, ne mogu se sve upotrebljavati u svakom motornom vozilu (to ovisi o motoru, vrsti pogona (hibrid), mjenjaču itd.). Stoga je u Delegiranoj uredbi predviđeno da proizvođači vozila mogu odabrati jednu od sljedeće četiri metodologije povratnih informacija koje će biti temelj njihovih sustava ISA:
            
            
               (1)sustav taktilnih povratnih informacija koji se oslanja na protusilu na papučici:
            
            
               –u slučaju prekoračenja brzine stopalo vozača lagano će se potisnuti nazad. To će pomoći smanjiti brzinu vožnje, a vozač može poništiti funkciju;
            
            
               (2)sustav kontrole brzine koji se oslanja na upravljanje motorom:
            
            
               –automatsko smanjenje pogonske snage neovisno o položaju stopala vozača na papučici, pri čemu vozač isto tako može jednostavno poništiti funkciju;
            
            
               (3)kaskadno zvučno upozorenje:
            
            
               –1. korak: treperenje svjetlosnog signala,
            
         
         
            
               –2. korak: ako vozač ne reagira, nakon nekoliko sekundi aktivira se zvučno upozorenje,
            
            
               –ako vozač zanemari te kombinirane povratne informacije, oba upozorenja isključit će se nakon prekoračenja vremena;
            
            
               (4)kaskadno upozorenje vibriranjem:
            
            
               –1. korak: treperenje svjetlosnog signala, 
            
            
               –2. korak: ako vozač ne reagira, nakon nekoliko sekundi papučica počinje vibrirati,  
            
            
               –ako vozač zanemari te kombinirane povratne informacije, oba upozorenja isključit će se nakon prekoračenja vremena.
            
            
               Unatoč funkcionalnim razlikama, sustavi ISA koji se temelje na svakoj od tih četiriju opcija smatraju se jednako sigurnima i učinkovitima. 
            
            
               Procjenjuje se da je osnovni sustav podataka o ograničenju brzine (SLI – samo vizualno upozorenje), tehnologija koja je već dostupna u nekim motornim vozilima, 20 % manje učinkovit jer vozačima promaknu vizualna upozorenja. Zbog toga se u ovoj Uredbi smatra kako nije dovoljno učinkovit ili primjeren da bi se samostalno upotrebljavao kao tehnologija za povratne informacije. 
            
            
               Međutim, zvučna upozorenja pokazala su se vrlo učinkovitima u smislu reakcije vozača, ali smatraju se iritantnima. 
            
            
               Iritantnost je važan element pri odabiru tehnologije. Zbog toga se kod opcije kaskadnog zvučnog upozorenja pri svakom slučaju prekoračenja brzine kombinira neiritantan, ali i manje učinkovit svjetlosni signal s pomoćnim zvučnim upozorenjem. Upozorenje kratko traje kako ne bi počelo smetati vozaču. Stoga je osmišljeno tako da se na primjeren način ublaži iritiranje.
            
            
               U ovoj fazi nema jasnih dokaza o tome koja će od četiriju predloženih tehnologija davanja povratnih informacija biti znatno djelotvornija ili manje iritantna u uvjetima stvarne vožnje u EU-u. Sva dosad dostupna i recenzirana istraživanja o učinkovitosti i iritiranju, među ostalim o zvuku upozorenja, provedena su prvenstveno u laboratorijskim simulacijskim ispitivanjima i ne pokazuju učinak u stvarnim uvjetima jer će se tek sad u motornim vozilima početi uvoditi sustavi usklađeni sa zahtjevima EU-a za sustave ISA. 
            
            
               Učinkovitost i pouzdanost različitih metodologija koje se primjenjuju u sustavima ISA moraju se procijeniti kad se na tržište stavi dovoljan broj motornih vozila opremljenih takvim sustavima i kad bude dostupno relevantno stvarno iskustvo. Vrlo je važno i da se učinkovitost sustavâ ISA na temelju metodologija iz ove Delegirane uredbe Komisije procijeni što prije i da se tehnički zahtjevi prema potrebi izmijene na odgovarajući način. Predviđeno je da Komisija procijeni učinkovitost sustavâ ISA do 31. prosinca 2025. (što je prije nego cjelokupno preispitivanje predviđeno člankom 14. Uredbe (EU) 2019/2144 do srpnja 2027.) na temelju informacija koje trebaju dostaviti proizvođači vozila i homologacijska tijela država članica EU-a.
            
            
               Za potrebe homologacijskih ispitivanja i validacije sustavâ ISA u prilozima ovoj Uredbi nalazi se katalog znakova za svaku zemlju. 
            
            
               Odredbe ove Delegirane uredbe Komisije primjenjivat će se od datuma početka primjene Uredbe (EU) 2019/2144.
            
            
               Ovom Delegiranom uredbom Komisije mijenja se i Prilog II. Uredbi (EU) 2019/2144 tako što se dodaje upućivanje na regulatorni akt kojim se utvrđuju posebni zahtjevi s obzirom na inteligentne sustave za pomoć pri kontroli brzine.
            
            
               DELEGIRANA UREDBA KOMISIJE (EU) …/...
            
            
               оd 23.6.2021.
            
            
               o dopuni Uredbe (EU) 2019/2144 Europskog parlamenta i Vijeća utvrđivanjem detaljnih pravila o posebnim ispitnim postupcima i tehničkim zahtjevima za homologaciju tipa motornih vozila s obzirom na inteligentne sustave za pomoć pri kontroli brzine i za homologaciju tipa tih sustava kao zasebnih tehničkih jedinica te o izmjeni Priloga II. toj uredbi
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2019/2144 Europskog parlamenta i Vijeća od 27. studenoga 2019. o zahtjevima za homologaciju tipa za motorna vozila i njihove prikolice te za sustave, sastavne dijelove i zasebne tehničke jedinice namijenjene za takva vozila, u pogledu njihove opće sigurnosti te zaštite osoba u vozilima i nezaštićenih sudionika u cestovnom prometu, o izmjeni Uredbe (EU) 2018/858 Europskog parlamenta i Vijeća i stavljanju izvan snage uredbi (EZ) br. 78/2009, (EZ) br. 79/2009 i (EZ) br. 661/2009 Europskog parlamenta i Vijeća i uredbi Komisije (EZ) br. 631/2009, (EU) br. 406/2010, (EU) br. 672/2010, (EU) br. 1003/2010, (EU) br. 1005/2010, (EU) br. 1008/2010, (EU) br. 1009/2010, (EU) br. 19/2011, (EU) br. 109/2011, (EU) br. 458/2011, (EU) br. 65/2012, (EU) br. 130/2012, (EU) br. 347/2012, (EU) br. 351/2012, (EU) br. 1230/2012 i (EU) 2015/166
                  3
               , a posebno njezin članak 4. stavak 6. i članak 6. stavak 6.,
            
            
               budući da:
            
            
               (1)U skladu s člankom 6. Uredbe (EU) 2019/2144 motorna vozila kategorija M i N moraju biti opremljena određenim naprednim sustavima u vozilu, među ostalim inteligentnim sustavima za pomoć pri kontroli brzine („ISA”). U Prilogu II. Uredbi (EU) 2019/2144 utvrđeni su osnovni zahtjevi za homologaciju tipa motornih vozila s obzirom na sustave ISA.
            
            
               (2)Potrebna su detaljna pravila o posebnim ispitnim postupcima i tehničkim zahtjevima za homologaciju tipa motornih vozila s obzirom na sustave ISA te za homologaciju tipa tih sustava kao zasebnih tehničkih jedinica. 
            
            
               (3)U skladu s člankom 3. točkom 3. Uredbe (EU) 2019/2144 sustav ISA pomaže vozaču u održavanju brzine primjerene okolnostima na cesti pružanjem namjenskih i prikladnih povratnih informacija. Trenutačno postoji nekoliko tehničkih opcija za metodologiju povratnih informacija koja se primjenjuje kao temelj za sustav ISA. Međutim, zbog svojih tehničkih karakteristika sve te opcije ne mogu se upotrebljavati u svakom motornom vozilu. Stoga je potrebno odrediti metodologije povratnih informacija koje su usporedivo sigurne i učinkovite unatoč funkcionalnim razlikama. Primjereno je odrediti nekoliko metodologija povratnih informacija i dopustiti proizvođačima da odaberu bilo koju od tih metodologija koja će biti temelj njihovih sustava ISA.
            
            
               (4)Sustav ISA može primjenjivati različite metode ulaznih podataka, kao što su opažanje kamerom, podaci iz karte i strojno učenje, ali prisutnost stvarnih znakova za eksplicitno ograničenje brzine s brojčanom vrijednošću uvijek bi trebala imati prednost pred svim drugim dostupnim informacijama u vozilu.
            
            
               (5)Za ispitivanje tehničkih mogućnosti sustava ISA potrebno je sastaviti katalog prometnih znakova koji se upotrebljavaju u svakoj državi članici. Skup podataka u katalogu trebao bi služiti za potrebe homologacije tipa ne dovodeći u pitanje nacionalne prometne propise koji se primjenjuju.
            
            
               (6)Sustavi ISA mogu raspolagati nejasnim informacijama o brzini zbog znakova koji nedostaju, koji su vandalizirani, izmijenjeni ili na drugi način oštećeni te zbog pogrešnog postavljanja znaka, loših vremenskih uvjeta ili neusklađenih, složenih i implicitnih ograničenja brzine. Zbog toga bi osnovno načelo trebalo biti da je vozač uvijek odgovoran za poštovanje relevantnih prometnih pravila i da je sustav ISA sustav za pomoć vozaču koji djeluje u okviru svojih mogućnosti kako bi upozorio vozača kad je to moguće i primjereno. 
            
            
               (7)Posebni ispitni postupci i tehnički zahtjevi za sustave ISA trebali bi biti što više tehnološki neutralni i temeljiti se na učinku kako bi se omogućila inovativna rješenja.
            
            
               (8)Posebnim ispitnim postupcima i tehničkim zahtjevima za sustave ISA trebalo bi osigurati i da sustav ne nadmaši sposobnost prosječnog ljudskog vozača da tumači i razumije odgovarajuće informacije o ograničenju brzine. Od sustava ISA ne bi trebalo zahtijevati da imaju razinu sposobnosti potrebnu za autonomnu vožnju, već samo da vozačima pružaju pomoć.
            
            
               (9)Procjena učinkovitosti različitih metodologija povratnih informacija i kontrolnih funkcija sustava ISA u stvarnim uvjetima bit će moguća tek kad na tržištu bude dostupan dovoljan broj motornih vozila opremljenih takvim sustavima. Međutim, vrlo je važno da se procjena učinkovitosti sustavâ ISA na temelju različitih metodologija povratnih informacija u skladu s ovom Uredbom provede bez odgode, a najkasnije do 31. prosinca 2025., kako bi se iskoristile sve potencijalne prednosti tih sustavâ za sigurnost na cestama. Očekuje se da će relevantne tehnologije i stvarno iskustvo vožnje biti dostupni do srpnja 2024., dakle dosta prije datuma za cjelokupno preispitivanje utvrđenog u članku 14. Uredbe (EU) 2019/2144. Kako bi se Komisiji omogućilo da što prije procijeni učinkovitost metodologija povratnih informacija predviđenih ovom Uredbom, potrebno je zahtijevati da proizvođači dostave relevantne informacije homologacijskom tijelu koje je dodijelilo homologaciju i da predmetna homologacijska tijela objedine te informacije te ih dostave Komisiji.
            
            
               (10)Informacije iz stvarne vožnje, koje će se prikupiti i dostaviti radi procjene učinkovitosti sustavâ ISA, trebale bi biti generičke i ne bi trebale biti povezane s pojedinačnim motornim vozilom ili vozačem. Proizvođači se mogu koristiti svim raspoloživim sredstvima za prikupljanje podataka, kao što su vozila koja se koriste za testiranje ili dobrovoljni dogovori izravno s krajnjim korisnicima uz njihovu izričitu suglasnost u skladu sa zakonodavstvom Unije o zaštiti podataka
                  4
               . Komisija bi trebala podržati taj proces pružanjem, prema potrebi, smjernica o načinima prikupljanja podataka, njihovu sadržaju, strukturi i načinima dostavljanja.
            
            
               (11)Kako bi se smanjilo ometanje ili preopterećenje vozača lažnim upozorenjima koja su posljedica neoptimalnih sustava u stvarnoj vožnji, potrebno je osigurati da proizvođači vozila upotrebljavaju prikladne tehnologije u voznom parku i da, kad je to primjereno i potrebno, pružaju neograničen i jednostavan pristup ažuriranjima sustava tijekom razumnog dijela vijeka trajanja vozila.
            
            
               (12)Sustavi ISA mogu upotrebljavati podatke iz karte kako bi osigurali odgovarajuću učinkovitost tijekom stvarne vožnje. Međutim, ne bi trebala postojati obveza da podaci iz karte budu toliko detaljni i kvalitetni da je moguća navigacija koja nudi detaljne upute, jer bi moglo biti dovoljno uključiti samo koordinate gradskih i izvangradskih područja te podatke o glavnim brzim cestama i autocestama.
            
            
               (13)Države članice potiču se da omoguće bolju učinkovitost sustavâ ISA u stvarnoj vožnji tako da se pobrinu za pravilno postavljanje znakova za eksplicitno ograničenje brzine s brojčanom vrijednošću na ulicama i cestama te jasno označivanje početka i kraja svih zona s ograničenjem brzine, brzih cesta i autocesta. U određenim slučajevima vozači ne mogu jasno prepoznati raskrižja i spajanja ulica ili cesta, što stvara poteškoće i tehnologijama inteligentnih sustava za pomoć pri kontroli brzine Stoga je postavljanje znakova za eksplicitno ograničenje brzine s brojčanom vrijednošću, implicitno ograničenje brzine s brojčanom vrijednošću ili implicitno ograničenje brzine bez brojčane vrijednosti na takvim mjestima potrebno radi osiguravanja dosljedne učinkovitosti sustava ISA ugrađenih u motorna vozila koja prometuju u Uniji.
            
            
               (14)Međutim, jasno je da se sustavi koji upotrebljavaju kombinaciju sustava kamera, globalnog navigacijskog satelitskog sustava (GNSS) i ažuriranih digitalnih karti smatraju najsuvremenijim sustavima s najvećim stvarnim učinkom i pouzdanošću.
            
            
               (15)U tablici u Prilogu II. Uredbi (EU) 2019/2144, koja sadržava popis zahtjeva iz članka 4. stavka 5. i članka 5. stavka 3. te uredbe, nema nijednog upućivanja na regulatorne akte u pogledu inteligentnih sustava za pomoć pri kontroli brzine. Stoga je u taj prilog potrebno dodati upućivanje na ovu Uredbu. 
            
            
               (16)Uredbu (EU) 2019/2144 trebalo bi stoga na odgovarajući način izmijeniti.
            
            
               (17)Budući da se Uredba (EU) 2019/2144 treba primjenjivati od 6. srpnja 2022., ova bi se Uredba trebala primjenjivati od istog datuma.
            
         
         
            
               (18)Odredbe ove Uredbe usko su povezane jer se odnose na pravila za posebne ispitne postupke i tehničke zahtjeve za homologaciju tipa motornih vozila s obzirom na inteligentne sustave za pomoć pri kontroli brzine i za homologaciju tipa tih sustava kao zasebnih tehničkih jedinica. Zbog pravila utvrđenih u ovoj Uredbi upućivanje na ovu Uredbu treba dodati u Prilog II. Uredbi (EU) 2019/2144. Stoga je primjereno te odredbe utvrditi u jednoj delegiranoj uredbi,
            
            
               DONIJELA JE OVU UREDBU:
            
            
               Članak 1.
            
            
               Ispitni postupci i tehnički zahtjevi za homologaciju tipa vozila s obzirom na inteligentne sustave za pomoć pri kontroli brzine 
            
            
               Homologacija tipa vozila s obzirom na inteligentne sustave za pomoć pri kontroli brzine podliježe usklađenosti vozila s ispitnim postupcima i tehničkim zahtjevima utvrđenima u Prilogu I.
            
            
               Članak 2.
            
            
               Ispitni postupci i tehnički zahtjevi za homologaciju tipa inteligentnog sustava za pomoć pri kontroli brzine kao zasebne tehničke jedinice
            
            
               Homologacija tipa inteligentnog sustava za pomoć pri kontroli brzine kao zasebne tehničke jedinice podliježe usklađenosti sustava s ispitnim postupcima i tehničkim zahtjevima utvrđenima u Prilogu I.
            
            
               Članak 3.
            
            
               Katalog prometnih znakova
            
            
               Popis znakova za ograničenje brzine na cestama koji se upotrebljavaju u svakoj državi članici, na temelju kojeg homologacijska tijela i tehničke službe procjenjuju učinkovitost inteligentnih sustava za pomoć pri kontroli brzine u skladu s ovom Uredbom, utvrđen je u Prilogu II.
            
            
               Članak 4.
            
            
               Informacije o upotrebi inteligentnih sustava za pomoć pri kontroli brzine
            
            
               1. Proizvođači vozila homologacijskim tijelima koja dodjeljuju homologacije u skladu s ovom Uredbom dostavljaju sljedeće informacije:
            
            
               (a)omjere vremena vožnje ili prijeđenih udaljenosti s uključenim i isključenim inteligentnim sustavima za pomoć pri kontroli brzine;
            
            
               (b)omjere vremena vožnje ili prijeđenih udaljenosti tijekom kojih se percipirana ograničenja brzine poštuju i tijekom kojih su poništena;
            
            
               (c)prema potrebi, prosječno vrijeme koje prođe od uključivanja do trenutka kad vozač isključi inteligentni sustav za pomoć pri kontroli brzine;
            
            
               informacije iz podstavka (a) dostavljaju se odvojeno za funkciju kaskadnog zvučnog upozorenja, funkciju kaskadnog upozorenja vibriranjem, funkciju taktilnih povratnih informacija i funkciju kontrole brzine.
            
            
            
               2. Homologacijska tijela objedinjuju informacije primljene u skladu sa stavkom 1. i dostavljaju ih Komisiji 7. srpnja 2024. i najmanje svakih šest mjeseci nakon toga u razdoblju od dvije godine.
            
         
         
            
               Članak 5.
            
            
               Izmjena Uredbe (EU) 2019/2144
            
            
               Prilog II. Uredbi (EU) 2019/2144 mijenja se u skladu s Prilogom III. ovoj Uredbi.
            
            
               Članak 6.
            
            
               Stupanje na snagu i primjena
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 6. srpnja 2022.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 23.6.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 325, 16.12.2019., str. 1.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        SL L 325, 16.12.2019., str. 1. 
               
               
                  
                     (4)
                  
                        Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (
                  
                     SL L 119, 4.5.2016., str. 1.
                  
                  ).